**Kam po osnovni šoli?**

Preden se odločiš, kaj je zate bolj ustrezno, je treba raziskati in razmisliti kar nekaj stvari:

* razmisli, **kaj vse znaš**, kaj so tvoji **hobiji**, kaj vse te zanima,
* **povprašaj o tem** še tvoje starše, sorodnike, prijatelje, učitelje (kako te vidijo),
* s čim se ukvarjaš v svojem **prostem času**, katere **dejavnosti** obiskuješ,
* ali imaš kakšne **zdravstvene omejitve** (alergije, vid, sluh, hrbtenica, bolezni),
* kakšen si po **značaju** (za določene poklice je pomembna komunikativnost, odločnost, potrpežljivost, pripravljenost pomagati … - nekaj se da priučiti, včasih pa je nujno, da so nekatere lastnosti že prirojene),
* lahko narediš tudi kak **test interesov** (spletna stran [mojaizbira.si](http://www.mojaizbira.si/pomoc-ucencem), spletni vprašalniki [zavoda za zaposlovanje](https://esvetovanje.ess.gov.si/), [Kam in kako](http://www.ess.gov.si/ncips/cips/kam_in_kako) (koda pri šolski svetovalki)),
* kakšne so tvoje **delovne in učne navade** (koliko časa si pripravljen popoldan posvetiti šolskemu delu, kako redno opravljaš domače naloge, kakšni so tvoji zapiski – če se odločaš za gimnazijo, moraš biti pripravljen delati vsako popoldne minimalno uro in pol),
* kakšne imaš **ocene** (kateri predmeti ti gredo bolje, kaj te bolj zanima, koliko imaš zbranih točk (upoštevajo se ocene obveznih predmetov 7., 8. in 9. razreda), koliko točk nameravaš zbrati do konca OŠ – seštevek primerjaj s tabelo, koliko točk je bilo na posamezni šoli zahtevanih v zadnjih letih – med [aktualnimi informacijami](http://www.osvodmat.si/poklicno-svetovanje/) tekočega šolskega leta),
* **preglej spodnji dve tabeli in raziskuj** (različne programe, poklice, pogoje za vpis …),
* vedi, da je enako pomembno **vedeti, kaj želiš početi, kot tudi, česa ne želiš** (poznati, kaj vse obstaja),
* NE IZBIRAJ ŠOLE PO TEM, KAM GRE TVOJ NAJBOLJŠI PRIJATELJ OZIROMA GLEDE NA TO, KAJ SO PO POKLICU TVOJI STARŠI! **ODLOČAŠ SE ZA SVOJE ŽIVLJENJE!**

|  |
| --- |
| **GIMNAZIJA** |
| je splošno izobraževalna (učil se boš vse predmete, kot jih imaš na OŠ, veliko teorije, dobra podlaga za katerokoli fakulteto) |
| nujno je dobro predznanje z OŠ (prav dobre in odlične ocene večine predmetov v OŠ) |
| imaš dobre učne navade (učiš se sproti, delaš domače naloge, znanje ti je pomembno, ni ti težko delati za šolo) |
| želiš se učiti več tujih jezikov (na gimnaziji boš imel vsaj dva) |
| obstaja več vrst različnih gimnazij, vse pa se končajo z maturo in omogočajo katerikoli študij naprej (*podatki za Ljubljano*) - [raziskuj](http://www.dijaski.net/srednje-sole/iskalnik-srednjesolskih-programov.html):   * **splošna** (Aškerčeva, Bežigrad, Ledina, Ljubljana, Jožeta Plečnika, Moste, Poljane, Šentvid, Šiška, Vič, Srednja šola za gostinstvo in turizem, Srednja zdravstvena šola) * **klasična** - obvezna latinščina (Poljane, Škofijska, Želimlje) * **športna** (Bežigrad, Šentvid, Šiška) * **umetniška** (KGB – glasbena / baletna, SŠOF - likovna, SVŠGL – sodobni ples, film in gledališče) * **ekonomska** (Prešernova) * **naravoslovno tehniška** (BIC) * **računalniško /elektro tehniška** (Vegova) * **arhitektura in gradbeništvo** (Srednja gradbena šola) * **zasebne gimnazije** (Erudio, Škofijska, Želimlje, Waldorfska) |
| ob koncu gimnazije sledi [matura](http://www.dijaski.net/matura/splosna-matura.html) (5 predmetov: SLJ, TJA, MAT in dva predmeta po izbiri) |
| po končani gimnaziji nimaš poklica – obvezen je študij na fakulteti |
| v primeru, da po gimnaziji nikakor ne želiš na fakulteto, lahko pridobiš poklicno izobrazbo tako, da opraviš [enoletni poklicni tečaj](http://www.dijaski.net/srednje-sole/poklicni-tecaji.html) (ekonomski tehnik, vzgojitelj predšolskih otrok) |

|  |
| --- |
| **SREDNJA ŠOLA** |
| gre za usmerjeno izobraževanje v določen poklic (preveri, kaj te zanima, značilnosti poklica, ali imaš sposobnosti za to) |
| preveri, na katerih predmetih je poudarek v izbrani SŠ (predmetnik) in se pri teh še posebej potrudi v OŠ (da boš imel dobro predznanje) |
| do enakega poklica lahko prideš tako, da se vpišeš na 4 letno SŠ (tehnik) ali pa na triletno in nadaljuješ na poklicno tehniškem izobraževanju (+2) |
| veš, kaj te zanima, kaj bi rad v življenju počel, želiš več praktičnih izkušenj in strokovnih predmetov |
| obstaja več srednješolskih programov – razmisli, ali te zanima (*podatki za Osrednjeslovensko regijo*) - [raziskuj](http://www.dijaski.net/srednje-sole/iskalnik-srednjesolskih-programov.html):   * **delo s hrano** (živilski tehnik, pek, slaščičar, mesar, gostinski tehnik, natakar, kuhar) * **delo z naravo, živalmi** (veterinarski tehnik, naravovarstveni tehnik, okoljevarstveni tehnik) * **delo z ljudmi** (tehnik zdravstvene nege, bolničar - negovalec, vzgojitelj predšolskih otrok, frizer, kozmetični tehnik, tehnik zobne protetike, tehnik varovanja, trgovec, turistični tehnik) * **ustvarjanje** (tehnik oblikovanja, fotograf, aranžerski tehnik, grafični tehnik, izdelovalec oblačil, ustvarjalec modnih oblačil) * **delo z računalnikom** (računalniški tehnik, medijski tehnik, računalnikar) * **tehnični poklici** (upravljalec težke gradbene mehanizacije, strojni tehnik, obdelovalec kovin, avtoserviser, avtokaroserist, elektrotehnik, elektrikar, lesarski tehnik, mizar, gradbeni tehnik, geodetski tehnik, tesar, zidar, kamnosek, pečar, papirničar, klepar – krovec, instalater strojnih inštalacij, tehnik mehatronike, mehatronik operater, tehnik elektronskih komunikacij, logistični tehnik) * **delo v pisarni** (ekonomski tehnik, administrator) * **kemijski poklici** (kemijski tehnik, tehnik laboratorijske biomedicine, farmacevtski tehnik)   Druge regije (*kar ni v Ljubljani*):   * **Naklo**: cvetličar, vrtnar, mehanik kmetijskih in delovnih strojev, hortikulturni tehnik, kmetijsko – podjetniški tehnik * **Kranj**: slikopleskar – črkoslikar * **Škofja Loka**: tapetnik * **Gorica**: gospodar na podeželju, kmetijsko – podjetniški tehnik * **Novo mesto**: gospodar na podeželju, cvetličar, vrtnar, mehanik kmetijskih in delovnih strojev, kmetijsko – podjetniški tehnik, izvajalec suhomontažne gradnje, strojni mehanik * **Ravne na Koroškem**: metalurg, metalurški tehnik * **Postojna**: gozdar, gozdarski tehnik * **Piran**: plovbni tehnik * **Maribor**: cvetličar, mehanik kmetijskih in delovnih strojev, kmetijsko – podjetniški tehnik, dimnikar, izvajalec suhomontažne gradnje, slikopleskar – črkoslikar, gozdar, gozdarski tehnik * **Ptuj**: gospodar na podeželju, cvetličar, kmetijsko – podjetniški tehnik, izdelovalec kovinskih konstrukcij * **Slovenska Bistrica**: metalurški tehnik * **Murska Sobota**: gospodar na podeželju, kmetijsko – podjetniški tehnik * **Celje**: vrtnar, cvetličar, hortikulturni tehnik, izvajalec suhomontažne gradnje * **Rogaška Slatina**: tehnik optik, tehnik steklarstva, steklar * **Šentjur**: mehanik kmetijskih in delovnih strojev, kmetijsko – podjetniški tehnik * **Velenje**: geostrojnik – rudar, geotehnik |
| 4 letna šola: ob koncu sledi poklicna matura (4 predmeti: SLJ, TJA ali MAT in dva predmeta, lahko izbereš še peti maturitetni predmet)  3 letna šola: ob koncu sledi zaključni izpit (3 predmeti: SLJ, TJA ali MAT, strokovni predmet – zaključna naloga z zagovorom) |
| pridobiš poklic, lahko nadaljuješ +2 oziroma študij na večini višjih in visokih šolah, na nekaterih zgolj s poklicno maturo, na nekaterih je pogoj tudi peti maturitetni predmet, za nekatere študije pa se zahteva splošna matura (razišči pogoje za vpis v Razpisu za vpis na [višje](http://www.mizs.gov.si/si/delovna_podrocja/direktorat_za_srednje_in_visje_solstvo_ter_izobrazevanje_odraslih/visjesolsko_izobrazevanje/vpis/) in [visoke šole](http://www.mizs.gov.si/si/delovna_podrocja/direktorat_za_visoko_solstvo/sektor_za_visoko_solstvo/razpis_za_vpis/)) |
| če potrebuješ za nadaljevanje študija splošno maturo, se lahko vpišeš na [enoletni maturitetni tečaj](http://www.dijaski.net/matura/sm-maturitetni-tecaj.html) (v Osrednjeslovenski regiji Gimnazija Moste, GSŠRM Kamnik in Waldorfska gimnazija) |

Informacije pripravila Mojca Kucler